Юлиан Тувим

Маестро Тралалински

В Песнопойно, град известен,

на алея „Веселинска“

славният певец живее —

Тралалампи Тралалински.

Със стопанка — Тралаланка,

с дъщеричка — Тралаличка,

със синченца — Траралченца

и със пудел — Тралалудел.

Ами котка? Как без котка!

Тя се казва Тралалотка.

Имат и едно канарче —

много смешно Тралаларче.

Всяка сутрин, след закуска,

това множество се стича

пред маестрото да пее

неговия химн обичан.

Щом маестро Тралалински

вдигне палка-тралалалка,

всички млъкват…

И подема хорът песничка след малко:

„Трала-трала-тралалала,

тралалала-трала-трала“ —

и щастливи се възнасят

в свойта искрена възхвала.

Тралалисват, тралаласват,

а маестрото захласнат

маха палката в премала:

„Трала-трала-тралал ала!“

И над къщата и двора

литва песента на хора —

ТРАЛА-ЛА-ЛА-ЛА

ТРАЛА-ЛА-ЛА-ТАРАЛА-ЛА…

ТРАЛА-ТРА-ЛА-ЛА

пеят всичките етажи

и от улиците даже:

един ватман — Тралалатман

с един доктор — Тралалоктор,

пощальонка — Тралальонка

с боклукчия — Тралалия,

и чиновник — Тралаловник

със началник — Тралалалник,

една бабка — Тралалабка

с мило внуче — Тралалуче.

Даже мъничката мишка,

тази стара Тралалишка,

дето не обича котките

и най-вече Тралалотките,

тихо сяда в свойто ъгълче,

в свойто тъмно тралалъгълче,

и си църка в мрака хрисимо:

„Трала-трала-тралалисимо…“

Информация за текста

© Юлиан Тувим

© 1988 Антоанета Попова, превод от полски

Julian Tuwim

Сканиране и редакция: Константин Т., 2010

Издание:

Юлиан Тувим. Птиче радио. Стихове и поеми. За предучилищна възраст

Рецензент: Боян Биолчев

Художник: Майя Чолакова

Редактор: Майя Начкова

Художествен редактор: Буян Филчев

Технически редактор: Петър Янев

Коректор: Лидия Станчева

Издателство „Български художник“, 1988

Свалено от „Моята библиотека“ [http://chitanka.info/text/15836]

Последна редакция: 2010-04-05 12:00:00

Content

Юлиан Тувим
Маестро Тралалински

Информация за текста